ମାଡି ଆସୁଛି ଅମ୍ଫାନ, ଆଜି ରାତି ବେଶୀ ଗୁରୁତ୍ୱପୂର୍ଣ୍ଣ : ବାତ୍ୟା ମୁକାବିଲା ଜୋରଦାର, ନିରାପଦ ସ୍ଥାନକୁ ସ୍ଥାନାନ୍ତର ହେଲେଣି ୩୫ହଜାର - Prameya News7\nମାଡି ଆସୁଛି ଅମ୍ଫାନ, ଆଜି ରାତି ବେଶୀ ଗୁରୁତ୍ୱପୂର୍ଣ୍ଣ : ବାତ୍ୟା ମୁକାବିଲା ଜୋରଦାର, ନିରାପଦ ସ୍ଥାନକୁ ସ୍ଥାନାନ୍ତର ହେଲେଣି ୩୫ହଜାର\n19/05/2020 at 7:20 PM\nଭୁବନେଶ୍ୱର, ୧୯|୦୫ଃ ମାଡ଼ି ଆସୁଛି ମହାବାତ୍ୟା ଅମ୍ପାନ । ଆସନ୍ତାକାଲି ଅପରାହ୍ନ ପରେ ଏହା ସୁନ୍ଦରବନ ତ୍ରିକୋଣଭୂମୀରେ କରିବ ଲ୍ୟାଣ୍ଡଫଲ୍ । ଓଡ଼ିଶାର ୧୨ଟି ଜିଲ୍ଲାରେ ଏହାର ପ୍ରଭାବ ଅନୁଭୂତ ହେବ । ରାଜ୍ୟର ୬ଟି ଜିଲ୍ଲାରେ ପ୍ରବଳ ବର୍ଷିବ । ପବନର ତୀବ୍ରତା ବି ରହିବ । କିନ୍ତୁ ଗତ ଦଶନ୍ଧିରେ ଏକାଧିକ ବାତ୍ୟାର ସଫଳ ମୁକାବିଲା କରିଥିବା ଓଡ଼ିଶା ଏଥର ମଧ୍ୟ ଆଉ ଏକ ବାତ୍ୟା ଚ୍ୟାଲେଞ୍ଜ ପାଇଁ ସମ୍ପୂର୍ଣ୍ଣ ପ୍ରସ୍ତୁତ ବୋଲି କହିଛନ୍ତି ସ୍ବତନ୍ତ୍ର ରିଲିଫ କମିଶନର ।\nଉତ୍ତର ଓଡିଶାରେ ପ୍ରଭାବ ପକାଇପାରେ ବାତ୍ୟା ଅମ୍ଫାନ । ବିଶେଷକରି ୬ ଜିଲ୍ଲା ଭଦ୍ରକ, ବାଲେଶ୍ବର, ଜଗତସିଂହପୁର, କେନ୍ଦ୍ରାପଡା ସମେତ ଯାଜପୁର ଓ ମୟୁରଭଞ୍ଜରେ ଏହାର ପ୍ରଭାବ ଅଧିକ ରହିବା ଆଶଙ୍କା ଅଛି । ଲଗାଣ ବର୍ଷା ସହ ଜୋରରେ ପବନ ବହିବ । ଏହାକୁ ଦୃଷ୍ଟିରେ ରଖି ରାଜ୍ୟ ସରକାର ପ୍ରସ୍ତୁତି ବି ଜୋରଦାର କରିଛନ୍ତି । ଏହି ଜିଲ୍ଲାଗୁଡ଼ିକରେ ୧୬ ଓଡ୍ରାଫ, ୧୫ ଏନଡିଆରଏଫ୍, ୨୧୭ ଅଗ୍ନିଶମ ବିଭାଗ, ୭୫ OFDC ଟିମକୁ ନିୟୋଜିତ କରାଯାଇଛି । ଏହାସହ ଭୁବନେଶ୍ବରରେ ୫ଟି ଓଡ୍ରାଫ ଏବଂ ୫ ଏନଡିଆରଏଫ୍ ଟିମକୁ ଷ୍ଟାଣ୍ଡବାଇରେ ରଖାଯାଇଛି । ଜିଲ୍ଲାଗୁଡ଼ିକରେ ସ୍ଥାନାନ୍ତରଣ ପ୍ରକ୍ରିୟା ଜାରି ରହିଛି । ତଳି ଅଞ୍ଚଳରୁ ଲୋକଙ୍କୁ ନିରାପଦ ସ୍ଥାନକୁ ନିଆଯାଉଛି । ଚାଳ, ଟାଇଲ ଏବଂ ଆଜବେଷ୍ଟସ ଘରେ ରହୁଥିବା ଲୋକଙ୍କୁ ସ୍ଥାନାନ୍ତରଣରେ ପ୍ରାଥମିକତା ଦିଆଯାଉଛି । ଜିଲ୍ଲାପାଳମାନେ ସ୍ଥାନାନ୍ତରଣ ପ୍ରକ୍ରିୟାକୁ ଅନୁଧ୍ୟାନ କରୁଛନ୍ତି ବୋଲି କହିଛନ୍ତି ସ୍ବତନ୍ତ୍ର ରିଲିଫ କମିଶନର ।\nସେହିପରି, ବିଦ୍ୟୁତ ସଂଯୋଗ ବ୍ୟାହତ ହେଲେ, ଜଳଯୋଗାଣ ପାଇଁ ୨୩୬ ଡିଜି ସେଟ ଏବଂ ୧୯୯ ମୋବାଇଲ ରିପେୟାର ୟୁନିଟ ପ୍ରସ୍ତୁତ ରଖାଯାଇଛି । ସେହିପରି, ୨ ହଜାର ୯୬୦ ଓଭର ହେଡ ଟାଙ୍କିରେ ପାଣି ଲୋଡ଼ କରି ରଖାଯିବ ବୋଲି ଏସଆରସି କହିଛନ୍ତି । ବାତ୍ୟା ଆଶଙ୍କାଥିବା ଅଞ୍ଚଳର ଲୋକଙ୍କୁ ରାଜ୍ୟସରକାରଙ୍କ ପକ୍ଷରୁ ବାତ୍ୟା ସମ୍ପର୍କରେ SMS ଏବଂ ସାଇରନ ଯୋଗେ ସଚେତନ କରାଯିବ ।\nମହାବାତ୍ୟା ଅମ୍ପାନର ପ୍ରଭାବ ଆଶଙ୍କା ଥିବା ଏହି ୬ଟି ଜିଲ୍ଲାରେ ସଂପୃକ୍ତ ଜିଲ୍ଲାପାଳମାନଙ୍କ ବ୍ୟତୀତ, ଜଣେ ଜଣେ ଆଇ.ଏ.ଏସ୍. ଏବଂ ଆଇ.ପିଏସ୍. ଅଫିସରଙ୍କୁ ମଧ୍ୟ ସ୍ବତନ୍ତ୍ର ଦାୟିତ୍ବ ଦେଇଛନ୍ତି ରାଜ୍ୟ ସରକାର । ତେଣୁ, ଜିରୋ କାଜୁଆଲଟି ସହ ବାତ୍ୟାର ମୁକବିଲା ପାଇଁ ସରକାର ଏବଂ ସ୍ଥାନୀୟ ପ୍ରଶାସନ ସମ୍ଫୂର୍ଣ୍ଣ ଲାଗିପଡ଼ିଛନ୍ତି । କ୍ଷୟକ୍ଷତି ଯେପରି କମ ହେବ ତା ଉପରେ ସର୍ବାଧିକ ଗୁରୁତ୍ବ ଦିଆଯାଉଛି । ଅଧିକ କ୍ଷତିଗ୍ରସ୍ତ ଆଶଙ୍କା ଥିବା ଅଞ୍ଳରେ ଓଡ୍ରାଫ୍ ଏନ୍ଡିଆରଏଫ୍ ଟିମ୍ ଆବଶ୍ୟକ ସରଞ୍ଜାମ ସହ ପହଞ୍ଚି ସାରିଛନ୍ତି । ବ୍ଲକ୍ଗୁଡିକରେ ଶୁଖିଲା ଖାଦ୍ୟ, ପିଇବା ପାଣି ମହଜୁଦ ରଖାଯାଇଛି । ମେଡିକାଲ୍ ଟିମ୍ ବି ପ୍ରସ୍ତୁତ ଅଛନ୍ତି ।\nଏସଆସି କହିଛନ୍ତି ଯେ, ଆସନ୍ତାକାଲି ସକାଳଠାରୁ ଓଡିଶାରେ ପବନ ହେବ ।ଭୋଗରାଇ ତଳସାରି ଅଞ୍ଚଳରେ ଅଧିକ ପବନ ହେବ ।ଏଠାରେ ଘଣ୍ଟା ପ୍ରତି ପବନର ବେଗ ୧୨୫ କିମି ହୋଇପାରେ । ଏପରିକି ବିଳମ୍ବିତ ରାତ୍ରରେ ମଧ୍ୟ ହଠାତ ପବନ ହୋଇପାରେ । ଆସନ୍ତାକାଲି ଦିନ ୨ଟା ସୁଦ୍ଧା ଅମ୍ଫାନ ଓଡିଶା ଉପକୂଳ ଅତିକ୍ରମ କରିବ ବୋଲି ଅନୁମାନ କରାଯାଉଛି । ବୁଧବାର ଦିନ ୩ ଯାଏଁ ପବନର ପ୍ରଭାବ ରହିବ ।\nଏସଆରସି ଆହୁରି କହିଛନ୍ତି ଯେ, ତଳିଆ ଅଞ୍ଚଳର ଲୋକଙ୍କୁ ସ୍ଥାନାନ୍ତର କରାଯାଉଛି ।ଆଜି ଅପରାହ୍ନ ୩ଟା ସୁଦ୍ଧା ପ୍ରାୟ ୩୫ ହଜାର ଲୋକଙ୍କୁ ସ୍ଥାନାନ୍ତର କରାଯାଇଛି । ଏପରିକି ଆଜିର ରାତି ଅଧିକ ଗୁରୁତ୍ୱପୂର୍ଣ୍ଣ ବୋଲି ଏସଆରସି କହିଛନ୍ତି ।\n୧୯୯୯ ମହାବାତ୍ୟାରେ ବିପୁଳ କ୍ଷତି ସହିଥିଲା ଓଡ଼ିଶା । ୧୦ହଜାରରୁ ଅଧିକ ଜୀବନ ଯାଇଥିଲା । କିନ୍ତୁ ଏହାପରେ, ଫାଇଲିନ୍, ହୁଡହୁଡ, ବୁଲବୁଲ, ତିତଲି ଏବଂ ଫନି ଭଳି ଏକାଧିକ ସାମୁଦ୍ରିକ ଝଡ଼କୁ ସଫଳତାର ସହ ମୁକାବିଲା କରିଛି ଓଡ଼ିଶା । କିନ୍ତୁ, ବର୍ତ୍ତମାନ ମହାମାରୀ କରରୋନାର ମୁକାବିଲା ସହ ଅମ୍ଫାନର ଚ୍ୟାଲେଞ୍ଜକୁ ରାଜ୍ୟ ସାମ୍ନା କରିବାକୁ ଜୋରଦାର ପ୍ରସ୍ତୁତି କରିଛି ।
